ངེད་ཅག་བྲག་ཕུག་གི་སྒོར་བུད་པ་ན་གནས་འདིའི་ཁོར་ཡུག་ལྷིང་ཞིང་འཇགས་ལ་བྱ་སྐད་བྱེའུ་སྐད་ཐར་ཐོར་རེ་མ་གཏོགས་གྲག་འགུལ་ཧ་ཅང་ཉུང་བས།གནས་འདི་ནི་ངོ་མ་སེམས་དང་སེམས་བྱུང་རྣམས་ནང་དུ་བཀུགས་ནས་ཞི་བའི་བདེ་བ་ལ་ཡང་དག་པར་འཇོག་པའི་བསྟི་གནས་རྙེད་པར་དཀའ་བ་ཞིག་གོ་སྙམ།ང་ཚོ་ལམ་ལ་ཆས་གྲབས་བྱེད་སྐབས་ཐག་མི་རིང་བའི་ལྗོན་ཤིང་ཞིག་གི་རྩེ་ནས་ཁུ་བྱུག་ཅིག་ལྷང་ངེར་གྲགས་བྱུང་།འདི་ནི་ད་ལོའི་ཁུ་བྱུག་གི་གསུང་ཐོས་པའི་ཐོག་མ་ཡིན་པས་ངའི་སེམས་པ་དགའ་བས་མྱོས་པ་དང་།དེ་དང་ལྷན་དུ་གནས་འདི་ལ་དད་པའམ་ཡང་ན་འབྲལ་དཀའ་བའི་འཁྲེང་སེམས་ཤིག་ཀྱང་འགོག་མེད་དུ་སྐྱེས་བྱུང་།